SA PEN besorg oor Dasnois-afdankingAlide Dasnois Die Suid-Afrikaanse sentrum vir PEN International het Maandag gesê hy is besorg oor die afdanking van Alide Dasnois, die redakteur van die Cape Times. “SA PEN is van mening dat die nuwe eienaar van Independent News and Media SA (INMSA) nog nie die kosbare en universele konsep van redaksionele onafhanklikheid begryp nie,” het die organisasie in ŉ verklaring gesê. PEN is ‘n nie-politiese organisasie wat skrywers wêreldwyd verteenwoordig. Dasnois is op 6 Desember afgedank nadat die koerant ŉ artikel gepubliseer het wat die koerantgroep se aandeelhouer, Sekunjalo, in ŉ negatiewe lig geplaas het. Die afdanking het ŉ herrie veroorsaak, veral in mediakringe. Die berig het gehandel oor ŉ bevinding deur Thuli Madonsela, die Openbare Beskermer, dat ŉ tender wat deur die departement van landbou, bosbou en visserye aan Sekunjalo Marine Services Consortium toegeken is, onbehoorlik was. Dié konsortium is ŉ filiaal van Sekunjalo Holdings en het vroeër vanjaar ŉ besturende aandeel in INMSA bekom. Sekunjalo Investments het gevolglik ŉ prokureursbrief aan die Cape Times gestuur waarin hulle aanvoer die storie is nie feitelik korrek nie. Gasant Abarder is in Dasnois se posisie aangestel. Iqbal Surve, die voorsitter van INMSA, het intussen ontken dat Dasnois afgedank is, en het gesê sy is slegs na ŉ ander redaksionele posisie verskuif. “Die SA PEN ondersteun enige poging om die redaksionele onafhanklikheid van die Cape Times en die werksekuriteit van joernaliste in die INMSA-groep te herstel,” het die organisasie gesê. Dasnois het intussen regsadvies ingewin. Lees ook: SANEF soek antwoorde ná redakteur se afdanking Redakteur glo gepos ná berig oor Joemat-Pettersson